Fakta-ark om døvblindhet

Hva er døvblindhet

Døvblindhet er en kombinert syns- og hørselsnedsettelse av en slik art at man ikke kan nyttiggjøre seg ordinære hjelpemidler til å orientere seg i, og kommunisere med omgivelsene. Døvblindhet kan være både medfødt og ervervet, som hver har sine særpreg.

[**Medfødt døvblindhet**](https://www.dovblindhet.no/brosjyrer.410973.no.html)betyr at funksjonsnedsettelsen er til stede ved fødsel, eller inntrer før en språklig kommunikasjon er utviklet. Personer med medfødt døvblindhet lever ofte med andre funksjonsnedsettelser i tillegg.

[**Ervervet døvblindhet**](https://www.dovblindhet.no/brosjyrer.410973.no.html)betyr at språklig kommunikasjon og forståelse av omverden til en viss grad er etablert før døvblindheten inntreffer (Nasjonal Kompetansetjeneste for døvblinde). Ervervet døvblindhet deles i tre kategorier (Nasjonal Kompetansetjeneste for døvblinde):

* Født døv eller tunghørt, med progredierende synstap – Tegnspråk er ofte primær kommunikasjonsmetode.
* Født blind eller svaksynt, med progredierende hørselstap – Tale er ofte primær kommunikasjonsmetode.
* Født seende og hørende, med progredierende syns- og hørselstap som fører til døvblindhet – Primær kommunikasjonsmetode utvikles i tråd med utviklingen i sansetapet.
* **Omfang**

Døvblindhet er en sjelden diagnose. Brukes folketrygdlovens [definisjon](https://lovdata.no/dokument/SF/forskrift/1997-04-15-321) er tallet registrerte døvblinde rundt 350. Ifølge [Verdensforbundet av døvblinde (WFDB)](http://www.wfdb.eu/wfdb-report-2018/) er mellom 0,2% til 2% av verdens befolkning rammet av døvblindhet.

* **Døvblindhet som funksjonsnedsettelse**

Døvblindhet varierer stort fra mild til alvorlig grad. Det ene sansetapet vil negativt forsterke effekten av det andre. Resultatet er en unik og distinkt funksjonsnedsettelse med særegne utfordringer og behov, som i stor grad er individuelle og sterkt knyttet til både dagsform og situasjon. Variasjonen kan føre til misforståelser i samfunnet rundt, knyttet til at det ikke tas høyde for at en løsning som hjelper for en person, i en situasjon, ikke nødvendigvis hjelper for alle andre og/eller i andre situasjoner. **Mangfold** er viktig å huske når det gjelder døvblindhet (World Federation of the Deafblind (WFDB), 2018).

* **Kommunikasjonsmetoder**

Kommunikasjonen varierer individuelt, både for medfødt og ervervet døvblindhet, og åpner for et mangfold i kommunikasjonsmetoder. De mest vanlige metodene er: [Taktilt tegnspråk](https://www.dovblindhet.no/taktil-kommunikasjon.130498.no.html), [Taletolking](https://www.google.no/search?source=hp&ei=7TmKXe6RKvLBrgTEqaO4BA&q=taletolking&oq=taletolking&gs_l=psy-ab.3...880.3046..3635...0.0..0.236.1371.6j4j1......0....1..gws-wiz.......0i131j0j0i10j0i13j0i13i30j0i10i19j0i10i30i19j0i13i10i30i19.lXjhcRldrYE&ved=0ahUKEwiuvKzT5unkAhXyoIsKHcTUCEcQ4dUDCAk&uact=5#spf=1569339889807), [Haptisk tegnspråk](https://www.dovblindhet.no/haptisk-kommunikasjon.130500.no.html) (som støtte for en av de andre tolkemetodene, oftest brukt til beskrivelse av rom/situasjon og Tegnspråk (begrenset synsfelt). Foretrukne kommunikasjonsmetoder varierer. Noen kan være i stand til å benytte høretekniske hjelpemidler og/eller punktskrift, mens andre ikke kan, selv om de kanskje kan ha samme grad av døvblindhet i utgangspunktet. Kommunikasjonsmetode kan også henge sammen med situasjon og dagsform. Forståelse for at kunnskap, erfaring og språkevne kan variere og påvirke hvordan formidlet informasjon oppfattes fra person til person er viktig.

Menneskerettigheter og likestilling

* **Rett til å delta på lik linje med andre**

Døvblindhet er en svært isolerende funksjonsnedsettelse, og personer med døvblindhet har den samme retten til å delta i samfunnet, på lik linje som alle andre. FN Konvensjonen om Økonomiske, Sosiale og kulturelle rettigheter (ØSK) og Funksjonshemmedekonvensjonen (CRPD) beskriver disse rettighetene godt, samt forankrer ansvaret for rimelig tilrettelegging på statlig nivå.

* **Tolke- og ledsagerhjelp for døvblinde**

Forankret i [Folketrygdlovens §10.7,](https://lovdata.no/nav/folketrygdloven/kap10) g har personer med døvblindhet rett til tolke- og ledsagerhjelp for å bryte kommunikasjons- og mobilitetsbarrierer i samfunnet. Tjenesten ytes til døvblinde som faller inn under definisjonen av døvblindhet gitt i tilhørende [forskrift](https://lovdata.no/dokument/SF/forskrift/1997-04-15-321). Tjenesten blir organisert og administrert av [NAV Hjelpemidler og tilrettelegging](https://www.nav.no/no/Person/Hjelpemidler/Tjenester+og+produkter/Tolketjenesten).

Kommunikasjon med og for den døvblinde er en integrert del av både ledsaging og tolking. Tolk-ledsageren må kunne kommunisere på tolkebrukerens premisser, med bruk av den foretrukne kommunikasjonsmetoden. For å gi et bedre bilde av en situasjon eller samtale er også oppsummerings/ettertidstolking viktig for døvblinde, selv om dette fremdeles ikke er offisielt anerkjent som en del av tolketjenestens arbeidsoppgaver. Uten slik oppsummering i ettertid vil det være stor risiko for at informasjonsbildet er ufullstendig.

I tillegg til den spesifikke retten til tolke- og ledsagertjenesten, har døvblinde også rett til andre tjenester og hjelpemidler, som et supplement til tolke- og ledsagertjenesten. Isolert sett fungerer de sjeldent som et fullgodt alternativ. Et eksempel kan være [Lese- og sekretærhjelpsordningen for blinde og svaksynte](https://lovdata.no/nav/folketrygdloven/kap10). Døvblinde må selv finne egnet person i sitt nærmiljø. Som regel uten kompetanse innen kommunikasjon med døvblinde, og uten det etiske rammeverket en profesjonell tjenesteyter som en utdannet tolk forventes å følge.

* **Statlige og regionale tjenester**

[Statped har døvblindhet som fagområde](https://www.statped.no/kombinerte-syns--og-horselstap-og-dovblindhet/), og yter tilbud til kommunene, og til døvblinde og deres pårørende. Primært bistår de med kompetanse i barnehage og skole for å sikre barn og voksne med døvblindhet retten til opplæring og å få nå sitt potensiale. Et eksempel er «straks-tilbud». Et lavterskeltilbud til foreldre med barn som opplever nyoppdaget kombinert sansetap, i tillegg til rådgivningstjenester. Det er viktig at kommunene benytter seg av Statpeds kompetanse.

[Nasjonal kompetansetjeneste for døvblinde (NKDB)](https://www.dovblindhet.no/) består av fire regionale og to landsdekkende sentre samt en koordinerende enhet. I samarbeid med kommunene har regionsentrene et særlig ansvar for oppfølging av personer med døvblindhet i sin del av landet. Fordi døvblindhet er en sjelden diagnose er det viktig at god kompetanse innhentes når personer med døvblindhet trenger bistand.

* **Ta gjerne kontakt med Foreningen Norges Døvblinde**

For mer informasjon eller innmelding i en organisasjon som tilbyr fellesskap, kontakt gjerne Foreningen Norges Døvblinde ([FNDB](http://www.fndb.no)) på e-post: [fndb@fndb.no](mailto:fndb@fndb.no) eller tlf: 22933350. Du kan også kontakte FNDB – Avdeling døvblindfødte: [www.fndbf.no](http://www.fndbf.no).

**SAFO - Samarbeidsforumet av Funksjonshemmedes organisasjoner, 2019**